Reacţia lui Falemi, după incidentul în care a fost implicat arbitrul Colţescu: "Nu este rasist. A fost prost".
Nana Falemi, fost jucător în Liga 1, şi-a exprimat punctul de vedere după incidentul cu arbitrul Sebastian Colţescu. "Colţescu a fost doar prost la faza respectivă". Sebastian Colțescu este în centrul unui scandal internațional, din cauza unor așa-zise replici rasiste.
Falemi şi-a exprimat punctul de vedere în urma incidentului de marţi seară, din UEFA Champions League, după ce meciul dintre PSG şi Istanbul Başakşehir a fost suspendat. Jucătorii echipei din Turcia au acuzat o remarcă rasistă a arbitrului Sebastian Colţescu."Colţescu a fost doar prost la faza respectivă. A dat dovadă de lipsă de educaţie, pentru că putea să-şi aleagă altfel cuvintele. Dar nu spun că este rasist", a scris Falemi, într-o postare pe Facebook.Născut la Bucureşti, Nana Falemi a reprezentat naţionala Camerunului, acumulând cinci selecţii pentru selecţionata africană. În România, el a jucat la echipe precum Petrolul Ploieşti, Steaua, FC Vaslui, Dunărea Giurgiu sau Gaz Metan Mediaş.Partida se va relua miercuri, de la ora 19:55, ora României, cu o altă brigadă de arbitri.